Seuntjie steeds vermis ná hy in mangat valReddingspanne het hul soektog al langs die rioolstelsel van Dlamini in die rigting van Kliptown, Klipspruit-Wes, Eldoradopark en Lenasia voortgesit. (Foto: Verskaf / Robert Mulaudzi) Die soektog na ŉ sesjarige seuntjie wat Sondag in ŉ oop mangat in Soweto geval het, word Woensdag voortgesit. Die kanse dat klein Khayalethu Magadla egter lewend gevind sal word, is volgens nooddienswerkers skraal. Robert Mulaudzi, woordvoerder van die Johannesburgse nooddienste, het Woensdag aan Maroela Media gesê dat hulle die seuntjie se gesin op die ergste voorberei. “Ons sal ons bes doen om hulle by te staan en afsluiting te kry.” Volgens Mulaudzi het Khayalethu Sondag saam met sy maats sokker in die park in Dlamini gespeel toe hy vermoedelik gegly en in ŉ oop mangat geval het. Lede van die Johannesburgse nooddienste, polisieduikers en Johannesburg Water soek sedertdien onverpoos na hom. Die soektog is Dinsdag omstreeks 15:00 afgelas en Woensdag om 10:00 hervat. Reddingspanne het hul soektog al langs die rioolstelsel van Dlamini in die rigting van Kliptown, Klipspruit-Wes, Eldoradopark en Lenasia voortgesit. (Foto: Verskaf / Robert Mulaudzi) Mulaudzi sê reddingspanne het reeds ŉ wye gebied deursoek deur mangate al langs die rioolstelsel oop te maak waar moontlik. Hulle het Dinsdag weer by Dlamini begin soek, waarna reddingspanne in die rigting van Kliptown, Klipspruit-Wes, Eldoradopark en Lenasia beweeg het. “Ons het ook van die reddingswerkers met ons termiese beeldvormingskameras ondergronds gestuur om ons te help om die seuntjie op te spoor. Ons pogings was egter onsuksesvol en ons sal vandag [Woensdag] verder soek. “Ons moedig inwoners intussen aan om na hul kinders te kyk en te waarsku om van mangate weg te bly. Baie van dié mangate is oop weens diefstal en vandalisme van mangatdeksels.” Lede van Johannesburg Water het die mangat in Dlamini intussen toegemaak. Dispatch Live berig dat die rioolstelsel enorm is en van Meadowlands tot by die Olifantsvlei-watersuiweringsaanleg vloei. Mangate in dié gebied is glo tot 1,8 m diep en 1,2 m wyd met water wat tot 11 km/h beweeg.